Diari Oficial de la Generalitat Valenciana


Sumari del DOGV 9590, del 08-05-2023 (2023/4591)

RESOLUCIÓ d'1 de març de 2023, del director general de Qualitat i Educació Ambiental, per la qual es formula informe d'impacte ambiental del pProjecte d'aprofundiment de sondeig d'investigació d'aigües subterrànies per a reg de parcel·les del terme municipal de Macastre. Expedient: (3043592) 041/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4591


Data del document
:   01-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ d'1 de març de 2023, del director general de Qualitat i Educació Ambiental, per la qual es formula informe d'impacte ambiental del pProjecte d'aprofundiment de sondeig d'investigació d'aigües subterrànies per a reg de parcel·les del terme municipal de Macastre. Expedient: (3043592) 041/2023/AIA. [2023/4591]  
Informe d'impacte ambiental  
Expedient: (3043592) 041/2023/AIA.  
Títol: Aprofundiment de sondeig d'investigació d'aigües subterrànies per a reg de parcel·les.  
Promotor: Comunitat de Regants El Salvador de Macastre.  
Òrgan substantiu: Servei Territorial d'Indústria, Energia i Mines (València).  
Exp.: ASOSUB/2021/22.  
Localització: parcel·la 466, polígon 10, partida de l'Assut del terme municipal de Macastre (València).  
  
«Descripció del projecte  
Segons la documentació presentada per la Comunitat de Regants El Salvador de Macastre, la finalitat del projecte és l'aprofundiment d'un sondeig de captació d'aigües subterrànies per al reg de les parcel·les que constitueixen la comunitat de regants, des d'una profunditat de 110 m fins a 350 m, a la parcel·la 466, polígon 10, partida de l'Assut del terme municipal de Macastre (València), que és propietat del promotor.  
El sondeig ja executat té una profunditat final de 110 m, i va rebre l'autorització del Servei Territorial d'Indústria i Energia en data 29.03.2021, però el cabal no pot proveir la demanda actual de la comunitat de regants, sobretot durant els mesos estivals, que és quan s'acumulen els volums més grans de bombament. Per això, es vol que l'aprofundiment del sondeig arribe a 350 m de profunditat, per a poder aconseguir recursos d'un aqüífer cretàcic més profund. Es preveu que els trams compresos entre 150 a 320 m aporten al sondeig una quantitat d'aigua superior, que permeta al titular bombar un cabal hídric més gran.  
La comunitat de regants ja disposa d'una concessió d'aigües subterrànies (referència 2001CP0142) amb data de resolució 08.07.2013, per a reg de cítrics, fruiters de pinyol i hortalisses, amb un volum màxim anual de 232.730 m³, superfície de reg de 51,63 ha i cabal màxim instantani de 20 l/s. L'execució d'aprofundiment d'aquest sondeig no modifica en cap cas ni la superfície de reg ni el volum concedit.  
  
A l'inici de l'obra està prevista la construcció d'una bassa mitjançant excavació en el sòl per a emmagatzematge dels detritus extrets del sondeig. Les parets de la bassa no han d'excedir la rasant del terreny més de 0,5 m. El perímetre de la bassa s'ha de senyalitzar adequadament per a indicar el perill de caigudes, i s'hi ha de col·locar una tanca mòbil perimetral.  
Per a la realització de la perforació que es vol dur a terme, el mètode de perforació més adequat és mitjançant el sistema de rotopercussió. Els materials que es perforaran seran fonamentalment carbonatats (calcàries), raó per la qual es podran produir algunes solsides en els trams menys consolidats i ser necessari perforar amb un entubament auxiliar. Si cal, s'anirà introduint una canonada auxiliar durant l'execució del sondeig per a revestiment de la paret d'aquest, amb diàmetre i profunditat suficients. A continuació, s'instal·larà una canonada de revestiment definitiva per l'interior de la canonada auxiliar, que es retirarà després. Una vegada entubat el primer tram del sondeig, es perforarà per l'interior de la canonada i s'entubarà, al seu torn, amb canonada de diàmetre adequat, que quedarà per dins de l'anterior canonada, com a entubament definitiu.  
Durant l'execució de la perforació, s'emetran uns llots i detritus propis d'aquesta mena de projectes. Els llots de perforació són innocus i es mesclen amb els detritus extrets del sondeig, els quals rebleixen la bassa excavada per a aquesta finalitat i, en acabar les obres, es queden integrats en el rebliment antròpic de la mateixa parcel·la. Durant l'execució de la perforació es generarà un volum de detritus d'aproximadament 68 m³ de residus inerts que han de ser retirats de la zona. El contractista ha de retirar els detritus emmagatzemats a la bassa, netejar la zona i, finalment, traslladar els residus a un gestor autoritzat.  
Hidrogeològicament, el sondeig es troba en la massa d'aigua subterrània 080.144 (serra de l'Ave) del Pla hidrològic del Xúquer 2015-2021, que correspon a la massa d'aigua subterrània 080.144A (Martés-Quencall) del nou Pla hidrològic del Xúquer 2022-2027. Aquesta massa d'aigua té bon estat qualitatiu, químic i global.  
Les canonades definitives seran d'acer amb doble cordó de soldadura helicoidal perquè siga més resistent, i de 8 mm de grossària. Per tant, l'entubament del tram ja perforat i de l'aprofundiment quedarà de la manera següent: de 0 a 3 m de profunditat, canonada de diàmetre interior/exterior de 650/666 mm. De 0 a 67 m, canonada de diàmetre interior/exterior de 600/616 mm. De 60 a 250 m, canonada de diàmetre interior/exterior de 500/516 mm i de 244 a 350 m de profunditat, canonada de diàmetre interior/exterior de 400/416 mm.  
La previsió és que a partir de 60 metres es perforen les formacions amb més possibilitats aqüíferes i saturades, per tant, s'ha de col·locar canonada ranurada en files de sis o huit ranures en els trams següents: entre els metres 60 i 250 m de profunditat, en trams alternants amb canonada cega, en la canonada de 500 mm i entre els metres 244 a 350 m de profunditat, en trams alternants amb canonada cega, en la canonada de 400 mm. Se cimentaran tots els trams que siguen necessaris per a aconseguir l'estanquitat i els ancoratges oportuns.  
Una vegada finalitzades les operacions d'aprofundiment i instal·lació de canonada, es procedirà a la neteja del sondeig, mitjançant un desenvolupament amb aire comprimit. Així mateix, i per a conéixer millor tant les característiques hidràuliques de la captació com la capacitat productiva que presenta, es preveu dur a terme un assaig de bombament de 24 hores de duració almenys, amb un equip de bombament, capaç d'elevar 60 l/s a una altura manomètrica de 250 mca.  
Una vegada acabada l'obra, es col·locarà una tapadora o tanc roscat o soldat a la boca de la perforació. En l'hipotètic cas d'anul·lació del sondeig, si el resultat de la perforació fora negatiu, s'hauria de desmantellar la bomba i la xarxa de conduccions, i es deixaria d'extraure aigua de l'aqüífer. Així mateix, es gestionarien els residus generats mitjançant gestor autoritzat i es deixaria l'àrea en l'estat preoperacional.  
  
Tramitació administrativa  
Mitjançant escrit signat en data 18.01.2023 pel cap del Servei Territorial d'Indústria, Energia i Mines de València (referència expedient ASOSUB/2021/22), es va donar trasllat de l'expedient de l'esmentada obra a aquest òrgan ambiental, a fi que fora sotmés al procediment d'avaluació ambiental simplificada, segons l'annex II, grup 3 de la Llei 21/2013, de 9 de desembre, d'avaluació ambiental.  
Vista la informació continguda en l'expedient, es considera que es disposa d'elements de judici suficients per a fer l'avaluació d'impacte ambiental simplificada.  
  
Criteris ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el que segueix:  
  
Característiques del projecte  
a) Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa d'arreplega de llots i detritus de la perforació.  
No es modifiquen els perfils del terreny ni s'actua sobre els talussos existents, excepte per a l'excavació de la bassa de forma molt superficial. La bassa s'excava sobre una zona de material sedimentari de rebliment.  
b) S'estima que el termini màxim d'execució de les obres d'aprofundiment de la captació d'aigües subterrànies serà de tres mesos.  
c) Els residus que produïts durant les obres procedeixen principalment del material extret en la perforació del sondeig; és a dir, residus inerts. El sondeig produeix llots de perforació la composició dels quals és la pròpia del material del terreny, juntament amb l'aigua que es talla en l'aqüífer captat per a facilitar la perforació. Aquests llots (detritus) s'arrepleguen en una bassa adequada per a això i amb posterioritat es deixen assecar per a evitar qualsevol contaminació de les aigües superficials. Així mateix, s'ha de tindre el màxim control possible en la maquinària a fi d'evitar abocaments de residus incontrolats.  
No es preveu la generació d'un altre tipus de residus excepte els procedents d'eventuals tasques de manteniment de la maquinària (olis, filtres, etc.), que, si se'n produïren, haurien de ser gestionats a través de gestor autoritzat.  
d) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua), entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
Ubicació del projecte  
El sondeig que es vol aprofundir es troba en la parcel·la 466, polígon 10, partida de l'Assut del terme municipal de Macastre (València). La referència cadastral d'aquesta parcel·la és 56954B468065608265VH. Les coordenades UTM (ETRS 89) del sondeig són: X= 690.490 Y= 4.357.975 Z= 305.  
El sondeig es troba en una zona classificada com a sòl no urbanitzable protegit i sòl forestal PATFOR. Consultat el visor cartogràfic de la Generalitat Valenciana (escala 1.50.000), s'observa que en l'àmbit del projecte es troba l'hàbitat 5330 (matolls termomediterranis i preesteparis), 6220 (zones subestepàries de gramínies i anuals del Thero-Brachypodietea), 8210 (pendents rocosos calcícoles amb vegetació casmòfita) i l'hàbitat 9340 (alzinars de Quercus ilex i Quercus rotundifolia).  
  
L'emplaçament del sondeig es troba lluny de qualsevol zona urbanitzada. Als voltants de la zona del sondeig es troba la Colada de la Umbría de Rovira i la Moratilla, a uns 90 metres a l'est del sondeig. No es preveu alteració de les característiques d'aquesta via pecuària ni cap ocupació a conseqüència de les accions del projecte.  
  
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió, partícules de pols, sorolls i vibracions). El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
  
Durant la fase d'execució de les obres, el nivell de partícules en l'atmosfera pot veure's incrementat de manera puntual a conseqüència de la pols generada pel moviment de terres i el tràfec de maquinària i vehicles, així com per l'emissió de contaminants pel pas de la maquinària. Durant aquesta fase també poden emetre's sorolls deguts al funcionament de la maquinària.  
b) Deixant de banda l'aprofitament hídric, l'ús de recursos naturals resulta irrellevant en aquesta mena d'obres, així com la generació de residus, més enllà dels detritus generats per la perforació i els additius corresponents (escumejants), a què s'afigen els materials procedents de l'excavació de la bassa de llots que, per la magnitud escassa, el caràcter terrigen i la naturalesa inerta que presenten, no constituiran, segons el projectista, un problema d'eliminació. La lixiviabilitat total, el contingut de contaminants en aquests i l'ecotoxicitat del lixiviat són poc significatius i, en particular, no han de comportar cap risc per a la qualitat de les aigües superficials ni subterrànies.  
c) No s'afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, ni la fauna ni la biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni a béns culturals, restes arqueològiques ni altres elements catalogats del patrimoni cultural valencià. S'adoptaran, no obstant això, les mesures preventives i de control i seguiment per a comprovar el desenvolupament normal de les obres i per si es produïra qualsevol troballa fortuïta o situacions imprevistes.  
Pel que fa als criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte d'aprofundiment de sondeig per a investigació d'aigües subterrànies constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 3.a) 3r, de l'annex II.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que em corresponen, resolc:  
  
Primer  
Estimar que l'execució del projecte d'aprofundiment de sondeig per a investigació d'aigües subterrànies a la parcel·la 466, polígon 10, partida de l'Assut del terme municipal de Macastre (València), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i als termes d'aquest informe, en particular:  
1r) La destinació prevista de l'aigua extreta és el reg per degoteig de parcel·les agrícoles. Les actuacions de transformació a regadiu de terrenys, en funció de la superfície afectada, constitueixen un supòsit d'avaluació d'impacte ambiental de conformitat amb la legislació vigent, i no queden incloses en l'abast d'aquesta resolució.  
2n) S'ha de preveure un seguiment adequat de les obres a fi d'anar completant la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
3r) El contractista ha de construir una bassa de llots d'unes dimensions tals que puga contindre la totalitat dels detritus, llots i additius generats durant la perforació, tenint en compte l'esponjament que es produeix en el pou després de l'extracció del material perforat.  
4t) Els materials extrets de la perforació i els de l'excavació de la bassa de llots són de naturalesa molt similar, i els dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per a l'ús en obres i operacions de rebliment diferents del lloc on s'han generat. També podrien fer-ho pel Decret 200/2004, del Consell de la Generalitat que regula l'ús de residus inerts en obres de restauració i rebliment (art 3.1.a). No obstant això, als detritus del sondeig se'ls aplicaria el Decret 200/2004, ja que l'Ordre APM/1007/2007, només aplica a materials classificats amb el codi 17 05 04. En qualsevol cas, el terreny ha de ser restaurat perquè quede amb la morfologia inicial.  
5é) En cas que s'hi porte a cap assaig de bombament, i a fi de previndre processos erosius i evitar escolaments incontrolats, l'aigua extreta ha de ser abocada a llits naturals, directament o a través d'un sistema d'evacuació que, mitjançant laminació de cabals o dissipadors d'energia, resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra ha de reparar els desperfectes i, si és el cas, indemnitzar els afectats pels perjudicis ocasionats.  
6é) Atesa la localització del sondeig, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Per tant, resulta aplicable el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals que cal observar en l'execució de les obres i els treballs que es desenvolupen en terreny forestal o pels voltants.  
7é) Si durant l'execució de les obres es troben restes paleontològiques, arqueològiques o etnogràfiques, el promotor n'ha d'assabentar la Conselleria competent en patrimoni cultural de manera immediata, i adoptar les mesures pertinents per a protegir-les i conservar-les, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
8é) S'ha de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari perquè disposa d'altres opcions o d'una xarxa suficient.  
9é) En cas que, per diferents motius, es renunciara a l'ús del sondeig (falta de cabal, mala qualitat de l'aigua, solsides al pou, etc.), s'ha de clausurar i segellar, així com a restaurar el terreny a la situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació també en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, procedisquen en via administrativa o judicial enfront de l'acte, si és el cas, d'autorització del projecte.  
  
Tercer  
L'òrgan substantiu ha de publicar en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 1 de març de 2023.- El director general de Qualitat i Educació Ambiental: Joan Piquer Huerga.»